**Zápisnica**

**zo zasadnutia Obecného zastupiteľstva v Bohdanovciach nad Trnavou**

**konaného dňa 20. januára 2017.**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Prítomní poslanci:** Bc. Božena Ryšková, Mária Hlbocká, Oľga Jakubcová, Helena Kočiská, Monika

Siantová, Mgr. Juraj Janček, PhD., Ivan Bočko, Mgr. Peter Novák.

**Ospravedlnení poslanci:** Peter Mračka.

**Program rokovania:**

1. Otvorenie zasadnutia obecného zastupiteľstva a schválenie programu rokovania.
2. Voľba návrhovej komisie a overovateľov zápisnice.
3. Prehľad plnenia prijatých uznesení z predchádzajúceho zasadnutia OZ.
4. Prerokovanie a schválenie VZN č. 49/2017 o miestnom poplatku za rozvoj na území obce Bohdanovce nad Trnavou.
5. Prerokovanie návrhu VZN č. 50/2017 o príspevku na stravovanie pre dôchodcov na území obce Bohdanovce nad Trnavou a VZN č. 51/2017 o nájme nebytových priestorov vo vlastníctve obce Bohdanovce nad Trnavou.
6. Plnenie rozpočtu obce za rok 2016.
7. Správa hlavného kontrolóra obce za rok 2016.
8. Aktuálne informácie obce, rôzne.
9. Diskusia.
10. Uznesenia OZ.
11. Záver rokovania OZ.

**Ad. 1.** Starosta obce privítal prítomných poslancov a hostí zasadnutia. Zoznámil ich s programom zasadnutia OZ.

Obecné zastupiteľstvo schválilo program zasadnutia s pomerom hlasov: 8 – za, 0 – proti, 0 – zdržal sa.

**Ad.2.** Do návrhovej komisie boli navrhnutí Helena Kočiská a Oľga Jakubcová. Návrhová komisia bola schválená pomerom hlasov: 6 – za, 0 – proti, 2 – zdržal sa.

Ako overovatelia zápisnice boli navrhnutí Mária Hlbocká a Ivan Bočko. Overovatelia zápisnice boli schválení pomerom hlasov: 6 – za, 0 – proti, 2 – zdržal sa.

Zapisovateľka: Mgr. Andrea Jurčová

**Ad.3.** Starosta obce sa na úvod rokovania vrátil k predošlému zasadnutiu OZ a skonštatoval, že všetky prijaté uznesenia sú buď splnené alebo v štádiu plnenia. K výstavbe poľnej cesty smerom na obec Krupú, ktorá sa bude realizovať v spolupráci s firmou TT TRANS s.r.o. dosiaľ neprišlo k rokovaniu o zmluve pre pracovnú neschopnosť právneho zástupcu obce. Verejná obchodná súťaž – odpredaj obecnej nehnuteľnosti, bola ukončená a zároveň bol daný návrh na vklad do katastra nehnuteľností. Predaj majetku z dôvodu hodného osobitného zreteľa nebol naplnený z dôvodu nezhôd medzi vlastníkmi pozemku. Obec sa preto bude zaoberať aj iným spôsobom odpredaja svojho spoluvlastníckeho podielu na predmetnú parcelu. Jedná sa o pozemok p. č. 91/1 – orná pôda o výmere 1663 m2, kde obec vlastní ½ .

**Ad.4.** V tomto bode programu starosta obce podrobne informoval o zákone č. 447/2015 Z.z. o miestnom poplatku za rozvoj v znení neskorších predpisov a z toho vyplývajúce VZN č. 49/2017.

V pôvodnom návrhu VZN č. 49/2017, ktorý poslanci dostali v materiáloch boli navrhnuté jednotlivé sadzby poplatku na rozvoj v definovaných lokalitách. Poslankyňa Mária Hlbocká mala pripomienky, tieto boli pred zasadnutím OZ zapracované do materiálov. Na návrh poslankyne bola odsúhlasená sadzba poplatku za miestny rozvoj aj v pôvodnej zástavbe, a to vo výške 5,00 €/ m2 podlahovej plochy nadzemnej časti stavby na bývanie. Na návrh finančnej komisie sa ustanovila sadzba poplatku aj za priemyselné stavby, ostatné stavby na podnikanie, stavby na skladovanie a administratívu vo výške 10,00 €/m2 (§7, písmeno c, d, e zákona ).

Poslanec Ivan Bočko:

Navrhnutá sadzba vo výške 10,00 €/m2 podlahovej plochy nadzemnej časti stavby na bývanie v nových lokalitách sa mu zdala vysoká a oslovil ostatných poslancov, aby navrhli inú, miernejšiu sadzbu. Nikto z poslancov na návrh nereagoval a bola odsúhlasená pôvodná sadzba. *hlasovalo:*

*za – 7 - Jakubcová, Ryšková, Siantová, Hlbocká, Kočiská, Janček, Novák, proti- 0, zdržal sa – 1- Bočko.*

VZN č. 49/2017 bolo uznesením schválené s pripomienkami.

**Ad.5.** Starosta obce informoval poslancovo návrhu VZN č. 50/2017 o podmienkach poskytovania príspevku na stravovanie pre dôchodcov na území obce. Predkladateľom návrhu bola poslankyňa Hlbocká. VZN nebolo témou schvaľovania, bolo dané len na rokovanie, rozhodovať sa bude až na ďalšom zasadnutí OZ.

Poslankyňa Hlbocká:

Navrhla príspevok rozšíriť aj na osoby, ktoré sú na hranici životného minima.

Poslanec Novák:

Navrhol zjednodušiť navrhnuté kategórie na 1-2 kategórie z dôvodu prehľadnosti.

Starosta navrhol zohľadniť aj majetkové zabezpečenie jednotlivých budúcich žiadateľov, a zároveň bolo poukázané aj na skutočnosť, že niektorí poberatelia starobného dôchodku súbežne poberajú aj dôchodok zo zahraničia.

Osoby žijúce na hranici životného minima by mali byť posudzované spolu s ostanými členmi domácnosti.

Poslankyňa Siantová navrhuje zistiť, koľko ľudí by malo záujem o príspevok na stravovanie. Poslankyňa Jakubcová informovala, že v seniorklube o tento príspevok seniori neprejavili záujem, okrem troch jeho členov.

Poslanci OZ sa zaoberali aj návrhom VZN č. 51/2017 o nájme nebytových priestorov vo vlastníctve obce.

Návrhy VZN budú predmetom rokovania na ďalšom zasadnutí OZ. Poslanci zobrali návrhy VZN na vedomie.

**Ad.6.** Starosta informoval o plnení rozpočtu obce za rok 2016, ktorý je prebytkový.

Dotácie z rozpočtu obce:

Finančná komisia odporučila, aby súbor JDS - Seniorklub sumu 301,00€ uvedenú na doklade č.4, ktorá bola použitá na dopravu členov do Dudiniec podložila zoznamom s počtom členov, ktorým bola poskytnutá.

Taktiež odporúča TJ Elastik Bohdanovce, aby príjmové a výdavkové pokladničné doklady boli prefotené tak, aby neprekrývali údaje na faktúrach, alebo bločkoch.

**Ad. 7.** Kontrolórka obce PhDr. Opáleková informovala OZ o Správe hlavnej kontrolórky obce za rok 2016.

Starosta obce navrhol prítomným poslancom poskytnúť hlavnej kontrolórke obce, PhDr. Opálekovej mesačnú odmenu. Starosta navrhol výšku odmeny 20%. Poslanci navrhli výšku mesačnej odmeny v sume 30% z hrubej mesačnej mzdy.

**Ad.8.**  Starosta informoval o:

* problematike vlastníckych vzťahov v SZZ ZO Kapustnice: OÚ, odbor opravných prostriedkov rozhodol o odvolaní pôvodných vlastníkov a ich odvolanie zamietol,
* poskytnutej dotácie z Ministerstva vnútra SR na rozšírenie zabezpečovacieho kamerového systému vo výške 3 920,00 €,
* zmluve s firmou Visions Consulting s.r.o. o zabezpečení procesu verejného obstarávania podlimitnej zákazky na výstavbu telocvične,
* o plánovanej výstavbe cyklotrasy v spolupráci s mestom Trnava a obcou Špačince. Zároveň informoval o ponuke pána Jozefa Kozoňa ako externého projektového manažéra,
* ponuke firmy EKOTEC na kontrolu bezpečnosti detských ihrísk a vypracovanie revíznej správy,
* návrhu udeliť Cenu obce a zápis do pamätnej knihy pre súbor Bohdanovčan pri príležitosti 10. výročia založenia folklórnej skupiny,
* posunutí ukončenia prác na výstavbe kanalizácie na Vŕšku na stokách A1 a A5. Je potrebné dokončiť zaasfaltovanie cesty, čo v súčasnosti pre nepriaznivé počasie nie je možné.
* potrebe dokončenia kanalizácie Vŕšok uložením cca 100m potrubia s prekládkou čerpacej stanice v zmysle pôvodného projektu a kanalizácie v „Ukušovej uličke“.

**Ad. 9.** V diskusii sa poslanci dotazovali:

* poslanec Bočko sa informoval, či je v záujme obce predať pozemok vedľa p. Daniela Seleckého a za získané peniaze kúpiť pozemok od p. Mariána Horvátha. Cez novo kúpený pozemok by sa vybudovala cesta, ktorá by spojila ulicu pri ihrisku s cestou Za humnami. Týmto riešením by sa vylúčila situácia, aby sa z cesty Za humnami stala slepá ulica. Poslanci sa vyjadrili, že toto nie je otázka jedného roka, nakoľko toto riešenie nie je v súlade s platným územným plánom,
* poslankyňa Jakubcová upozornila na neposypanú cestu smerom ku kostolu,
* poslanec Bočko sa informoval, kedy budú osadené cestné zrkadlá. Zrkadlá sú zakúpené a osadené budú ihneď ako bude priaznivé počasie,
* poslankyňa Hlbocká sa informovala na známky, ktorými majú byť označené smetné nádoby na komunálny odpad. Cena jednej známky vychádza približne na 1,00 €. Registračnú známku si zakúpia vlastníci nádob po jej nalepení.

**Ad. 10.** Poslanci schvaľovali uznesenia po ich prerokovaní.

**Ad. 11.** Starosta ukončil zasadnutie OZ a poďakoval prítomným za účasť.

Bohdanovce nad Trnavou, 20.1.2017.

Zapísala: Mgr. Andrea Jurčová